Ingolf Markussen

Ingolf Sevald Markussen (født 6. juni 1943 på Vebostad i Kvæfjord, død 28. mars 2011) var en norsk lokalpolitiker (H) som var ordfører i Sortland kommune fra 1995 til 2003.

Markussen var utdannet gartner fra Statens gartnerskole, Rå (i dag en del av Rå videregående skole). Han eide og drev blomsterforretning på Sortland fra 1971 til 2001, og var æresmedlem i blomsterorganisasjonen Interflora. Senere var han blant annet prosessleder i Sortland for prosjektet «Ungdom i svevet».

Markussen var kommunestyrerepresentant fra 1987 og fram til sin død. Han var Høyres førstekandidat ved alle kommunevalgene fra og med 1991. Etter at han ikke ble gjenvalgt som ordfører i 2003, ble han opposisjonsleder i kommunestyret og medlem av formannskapet. Mens han var ordfører, var han også leder for Vesterålen regionråd.

 Kilder 
 Bladet Vesterålen: Diplomaten (portrettintervju, papiravisen 8. mai 2010)
 Bladet Vesterålen: Overtar Høyre-roret i Sortland (13. oktober 2010, besøkt 30. mars 2011)
 Bladet Vesterålen: Ingolf Markussen er gått bort (papiravisen 29. mars 2011)
 Vesterålen Online: Ingolf Markussen er død  (29. mars 2011)

Kategori:Ordførere i Sortland
Kategori:Høyre-ordførere i Nordland
Kategori:Norske gartnere
Kategori:Personer fra Kvæfjord kommune
Kategori:Fødsler i 1943
Kategori:Dødsfall i 2011